**Nacionalna strategija za muzeje in galerije**

**2024‒2028**

### Strategiji na pot

### Z velikim veseljem predstavljam novo Nacionalno strategijo za muzeje in galerije za obdobje 2024–2028. To je pomembna zaveza k prihodnosti, v kateri muzeji igrajo ključno vlogo, ne le v kulturi, temveč tudi v izobraževanju, raziskovanju in trajnostnem razvoju naše družbe.

### Muzeji so srce naših lokalnih skupnosti. So prostori, v katerih se preteklost srečuje s prihodnostjo in v katerih se učimo iz zgodovine, da bi bolje razumeli sedanjost in znali oblikovati prihodnost. V duhu decentralizacije s strategijo razvijamo muzejsko mrežo, ki sega v vsak kotiček naše države. S tem želimo omogočiti, da bodo kulturne vsebine dostopne vsem, ne glede na geografsko lego ali socialni status.

### Muzeji in galerije so med najbolj obiskanimi kulturnimi institucijami, takoj za knjižnicami. Vsak obisk muzeja je priložnost − ne le za spoznavanje naše bogate dediščine, temveč tudi za razvoj ustvarjalnosti, odgovornosti in solidarnosti. Muzeji so vse bolj vpeti tudi v razvoj lokalnega gospodarstva, predvsem turizma.

### Veliko ukrepov, predvidenih v tej strategiji, na Ministrstvu za kulturo v tem mandatu že izvajamo. Z vlaganji v muzejsko infrastrukturo in storitve, ki jih financiramo z evropskimi sredstvi iz Načrta za okrevanje in odpornost in Nature 2000, prenavljamo mnoge pomembne kulturne spomenike, med katerimi so tudi muzeji. S tem izboljšujemo dostopnost in kakovost muzejskih storitev povsod po Sloveniji. Vlaganja še dodatno krepimo z ukrepi v Evropski kohezijski politiki, s katerimi bomo zagotovili podporo prenovi dediščine in javne kulturne infrastrukture za občine v kohezijski regiji Vzhodna Slovenija.

### Največja naravna nesreča v zgodovini Slovenije, poplave avgusta 2023, je pokazala, kako pomembno je zagotoviti varnost bogatih muzejskih zbirk. Zato smo aktivno sodelovali pri pripravi Zakona o obnovi, razvoju in zagotavljanju finančnih sredstev, na podlagi katerega bomo zgradili nove depoje in v njih zagotovili varno hrambo kulturne dediščine.

### Strategija, ki smo jo oblikovali, odraža prizadevanja in znanje slovenskih muzejskih strokovnjakov. Obenem pa odraža našo skupno željo po napredku, inovativnosti in povezanosti. Zaradi podnebnih sprememb je ključno, da muzeji ne le ohranjajo skrb za dediščino, temveč s programi tudi aktivno sodelujejo pri ozaveščanju o pomenu trajnostnega razvoja in skrbi za naše okolje.

### Prepričana sem, da bo strategija trden temelj za dinamično in uspešno prihodnost muzejev v Sloveniji.

### Zahvaljujem se vsem za zavzetost in delo pri pripravi tega dokumenta, ki nam daje trdne usmeritve za prihodnje delovanje. Naj bodo naši muzeji še naprej prostori raziskovanja, učenja, srečevanja in navdiha za vse.

### Dr. Asta Vrečko

### ministrica za kulturo

### Muzeji in prehod iz preteklosti v prihodnost –

**pomen oblikovanja muzejske politike, strategije in akcijskega načrta**

Muzeji smo skupnost – skrbniki kolektivnih in individualnih identitet, mreže snovnega in nesnovnega, dinamične javne in zasebne ustanove, osredinjene v dostopnost, etičnost, profesionalnost, inovativnost, vključenost, mreženje, deljenje, sodelovanje in trajnostni razvoj, ki vključuje vse sodobne teme, kot so podnebne spremembe, digitalizacija, medsektorsko sodelovanje idr. Leta 2023 tako ne moremo kot izhodišče zapisati, da muzeji nismo zaprašene ustanove, v katerih se je ob predmetih preteklosti ustavil tudi čas, čeprav občasno še zaznamo tovrstno mnenje tako v javnosti kot medijih. Že desetletja brez dvoma dokazujemo, da smo aktiven del lokalnih skupnosti, ki opredeljujejo naše geografske lege in fizične prostore, ter nepogrešljiv del identitete države in mednarodnih skupnosti. Številni projekti, predvsem pa aktivno zavedanje številnih muzealk in muzealcev, da je samo širok pogled z vključevanjem izstopov iz »domačega okolja« znanj in veščin tisti, ki zagotavlja kakovostno izvajanje poslanstva, opredeljujejo živahnost in aktualnost slovenskih muzejev.

Celovita skrb za dediščino tisočletij, ki nam je dodeljena in predana, je velika odgovornost in v Skupnosti muzejev Slovenije smo veseli, da je bila imenovana delovna skupina za muzejsko politiko ter da smo v njej dobili prostor tako predstavniki stanovskih organizacij kot strokovnjaki, ki pomembno sooblikujejo in opredeljujejo muzejsko krajino. Skupnost muzejev Slovenije (v nadaljevanju: SMS), ki je bila ustanovljena leta 1970, povezuje 74 muzejev, raznovrstnih po statusih, ustanoviteljstvu, velikosti in poslanstvu. Ravno to daje SMS živost, predvsem pa veliko odgovornost, da aktivno in na različnih področjih skupaj z deležniki in skupnostmi razvija dejavnost. V programih in dejavnostih SMS se prepletajo skupni interesi reševanja poklicnih in statusnih vprašanj s poudarkom na kakovosti pogojev za celovito skrb za dediščino, delo in razvoj muzejskega kadra, izobraževanju, mreženju ter skupnem predstavljanju in promociji slovenskih muzejev in galerij ter s tem naravne in kulturne dediščine – premične, nepremične, snovne in nesnovne.

Delovna skupina je skozi živahne pogovore in raznolike poglede, ki so se sestavljali v skupen dokument, odpirala in »zapirala« pomembna vprašanja, o katerih na različnih ravneh razmišljamo tako rekoč že desetletja. Muzeji smo dinamične ustanove različnih poslanstev, delujemo v različnih razmerah ter velikokrat turbulentnih časih in okoljih. To so dejstva, ki se morajo v tovrstnih projektih iz razpršenosti povezati in združiti v skupno strategijo, ki je jasna in konkretna.

Na različnih konferencah in v mednarodnih projektih ter ob nagradah velikokrat pomislimo, da vse to, kar je bilo predstavljeno, že uspešno delamo, manj pa predstavljamo in promoviramo. Nekateri znajo svojo inovativnost, izjemnost in uspešnost odlično ubesediti in predstavljati oziroma promovirati, drugi se ves čas učijo(mo). Strategije ne zagotavljajo uspešnosti, omogočajo pa kakovostna orodja za akcijo. Opolnomočijo nas z izhodišči in besedišči, predvsem pa imajo moč takrat, ko jim sledi izvedljiv, optimističen, a realen akcijski načrt. Verjamemo, da je to tokrat mogoče, pri čemer kot predsednica predsedstva SMS s pooblastilom in pričakovanji raznovrstnega članstva ves čas poudarjam nujnost ureditve zakonodaje. Prizadevanja za tako imenovani področni muzejski zakon, ki se prav tako časovno opredeljujejo v desetletjih, ter različni predlogi, analize in dejansko stanje podpirajo in utemeljujejo to »zahtevo«.

Različni pogledi, mnenja in »novi ljudje«, ki dopolnjujejo že znano ter predstavljajo novo, nenehno spreminjajočo se družbo, soočanje realnega in virtualnega – imaginarnega sveta, fizičnega in digitalnega, tempo nenehnih »zahtevnih/kriznih« časov, prepletanje javnega in zasebnega, potreb družbe in posameznika so realnost sodobnosti. V muzejih vemo, da je vsaka sodobnost težka in naporna, a hkrati vemo, da je ne moremo pospraviti v »depo«, temveč jo moramo soustvarjati. Ob optimizmu, da je točno ta dokument tisti pravi/odločilni korak, smo hvaležni za vse delo, ki so ga v preteklosti opravile delovne skupine Skupnosti muzejev Slovenije, Slovenskega muzejskega društva (SMD) in Mednarodnega muzejskega sveta (ICOM) ter vsi, ki so »skozi čas« verjeli, da ni nepomembnega pogovora o razvoju muzejev. Kljub pomanjkljivostim, ki se jim ni mogoče izogniti, upam, da to, kar smo sooblikovali danes, omogoča tudi jutri – takšen, kot si ga slovenski muzeji želimo in zaslužimo.

Alenka Černelič Krošelj, predsednica predsedstva Skupnosti muzejev Slovenije

### Zakaj potrebujemo strategijo?

Nacionalna strategija za muzeje in galerije (v nadaljevanju: strategija) temelji na Resoluciji o nacionalnem programu za kulturo 2024–2031 in je ključni instrument za reformo in usmerjanje muzejskega sektorja, zagotavljanje kakovosti, inovativnosti in trajnostnega razvoja, ohranjanje in predstavljanje premične kulturne dediščine ter izpolnjevanje družbenih potreb in pričakovanj na področju muzejske dejavnosti. Strategija sledi smernicam Resolucije o nacionalnem programu za kulturo 2024–2031, ki prepoznava vlogo kulturne dediščine kot ključnega elementa družbenega razvoja. Temelji na strokovnih podlagah, ki vključujejo usmeritve mednarodnih strokovnih organizacij na muzejskem področju, primerljive mednarodne dokumente ter nedavno opravljene analize in raziskave na področju muzejev v Sloveniji, med drugim sta to "Analiza panoge muzeji v Sloveniji" (IER, CZK, 2022) ter "Obisk muzejev in galerij" (Aragon, 2023).

Omogočila bo usmerjanje razvoja muzejev in galerij (v nadaljevanju: muzeji) na državni ravni. Z njo želimo zagotoviti celovit pristop in usklajeno delovanje ter preprečiti razdrobljen in nepovezan razvoj muzejev, ki so del javne muzejske mreže. Strategija zajema skupna strateška področja, cilje, prioritete in dejavnosti, ki jim bodo sledili muzeji, strokovne organizacije s področja muzealstva ter ohranjanja premične kulturne dediščine in Ministrstvo za kulturo.

S strategijo želimo spodbuditi napredek in razvoj muzejskega sektorja na področjih, kot so upravljanje, programi, konserviranje in restavriranje, digitalizacija, izobraževanje, mednarodno sodelovanje, komunikacija ter trajnostni in inovativni pristopi. Sistematičen in celovit pristop k nadaljnjemu razvoju muzejev bo prispeval k njihovi strokovnosti, razvoju nove ponudbe in politiki vključevanja tako na državni kot mednarodni ravni.

Namen strategije je zagotoviti, da bodo muzeji delovali v javnem interesu in izpolnjevali svojo vlogo v družbi. Strategija spodbuja muzeje, da prevzamejo aktivno vlogo v družbenem razvoju in pri povezovanju s področij izobraževanja, kulturnega turizma, promocije kulture in ohranjanja kulturne dediščine. Poudarja pomen sodelovanja med muzeji in drugimi organizacijami, ki se posvečajo kulturni dediščini in povezanim področjem. Usmerjena je k uporabnikom, obiskovalcem muzejev in spodbuja razvoj muzejev kot prostorov skupnosti.

Nacionalna strategija zagotavlja okvir in podporo, ki omogoča boljše povezovanje in vključevanje področja muzejev v druge ključne strateške dokumente na ravni države in občin. Spodbuja jih k sodelovanju z drugimi sektorji ter ustvarjanju sinergij, ki bodo prispevale k bolj učinkovitemu izkoriščanju virov ter doseganju ciljev nacionalnega strateškega razvoja.

S strategijo želimo vzpostaviti celovito dolgoročno načrtovanje in tako zagotoviti večjo stabilnost muzejskega sektorja. Z večletnimi načrti, smernicami in prednostnimi nalogami bo zagotavljala nepretrganost ter večjo finančno in kadrovsko stabilnost delovanja muzejev.

Strategija služi kot okvir za nov korak v reformi muzejev, prispeva k razjasnitvi vlog v muzejskem ekosistemu ter razporeditvi dela in nalog. S skupno strategijo se bo razvoj muzejev celoviteje vpel v nov Nacionalni program za kulturo, muzejski sektor pa bo deloval povezano v prizadevanjih za skupne cilje in prioritete.

Slovenski muzeji se desetletja spoprijemajo s sistemskimi, programskimi in kadrovskimi izzivi. Ključen sistemski izziv je prenova razvejene javne muzejske mreže, v kateri se trenutno vsak deležnik sam zase spopada z zastarelo in glede na potrebe javnih zavodov nefleksibilno zakonodajo, dotrajanimi in za ranljive skupine slabo dostopnimi stavbami ter nefleksibilnim sistemom programiranja in financiranja. Slovenski muzeji imajo kakovostne programe in pospešeno razvijajo digitalizacijo svojih zbirk. Digitalizacijo muzejskih zbirk in vsebin je treba nadgraditi z novimi tehnologijami in 3D-obdelavo muzealij. Digitalizirane zbirke je treba povezati s fizičnimi artefakti, v dopolnjevanju »klasičnega muzeja« z novimi storitvami. Ker v Sloveniji nimamo študijske smeri, ki bi pokrivala potrebe dela in znanja muzejskih poklicev, se večina znanj, izkušenj in kompetenc v slovenskih muzejih danes pridobiva s praktičnim delom in prvo zaposlitvijo. Za prihodnji razvoj stroke bo zato ključnega pomena vzpostavitev sistemskega izobraževanja za vse poklice in discipline, ki sodelujejo v muzejskem sektorju.

Strategija, ki izhaja iz strokovnih, družbenih, tehnoloških in regulatornih trendov v muzejski stroki in svetu, obravnava posodobitve sistema in trende sodobnega muzejskega delovanja. To so:

* **Strokovni trendi**: novi modeli upravljanja in vodenja, razvoj programov in zbirk, komuniciranje, strokovno mreženje, povezovanje in izmenjava ter vključevanje kadrov z novimi znanji in veščinami.
* **Družbeni trendi:** odzivi na okoljsko in podnebno krizo, vključenost obiskovalcev in skupnosti v oblikovanje programov in dejavnosti v muzejih.
* **Politični trendi:** vzpon sil, ki se odpovedujejo evropskim demokratičnim vrednotam ter ponarejajo in zlorabljajo preteklost in kulturno dediščino.
* **Tehnološki trendi:** digitalna preobrazba.
* **Regulatorni trendi:** strokovna avtonomija.

Matevž Čelik Vidmar, Ministrstvo za kulturo, državni sekretar

### Poslanstvo slovenskih muzejev

Slovenski muzeji skrbijo za snovno in nesnovno dediščino. So nosilci kultur, identitet in kolektivnega spomina.

So tvorci, prenašalci in spodbujevalci raznolikih znanj in veščin. Širijo in delijo jih z dejavnostmi in programi, namenjenimi raznolikim skupnostim. S programi spodbujajo ustvarjalnost, domišljijo, inovativnost in občutek za lepoto. Gradijo podporno okolje za povezovanje dediščine z ustvarjalnim in znanstvenim sektorjem ter drugimi sektorji. Temelj muzejskega dela je strokovnost.

Slovenski muzeji so odprte, verodostojne in odgovorne ustanove. So prostori srečevanja, dialoga in povezovanja skupnosti, ki jih spodbujajo k aktivnemu vključevanju. Imajo razvejeno in raznoliko mrežo edinstvenih, zgodovinsko bogatih lokacij, na katerih obiskovalcem zagotavljajo dobro počutje in omogočajo sproščeno spoznavanje dediščine.

Delo slovenskih muzejev je vpeto v mednarodni prostor.

\_\_

ICOM, Mednarodni muzejski svet, je leta 2022 na generalni konferenci v Pragi sprejel novo muzejsko definicijo. Pri njenem oblikovanju so sodelovala muzejska združenja po vsem svetu, ki novo definicijo poskušajo vpeljati v svoje delo.

»Muzej je stalna neprofitna ustanova, ki deluje v korist družbe, raziskuje, zbira, konservira, interpretira ter razstavlja snovno in nesnovno dediščino. Muzeji so odprti za javnost, dostopni in vključujoči ter spodbujajo raznovrstnost in trajnostni razvoj. Delujejo in komunicirajo etično, profesionalno in v sodelovanju s skupnostmi, pri čemer omogočajo raznovrstne izkušnje za izobraževanje, uživanje, premišljevanje in širjenje znanja.«[[1]](#footnote-1)

### Vrednote slovenskih muzejev

**Etični kodeks ICOM za muzeje določa minimalne poklicne standarde in spodbuja priznavanje vrednot, ki si jih deli mednarodna muzejska skupnost. Te so zapisane v kodeksu, ki je bil leta 2005 preveden in izdan v slovenskem jeziku. Leta 2013 je izšel prevod ICOM-ovega kodeksa za naravoslovne muzeje. Oba kodeksa podajata smernice dela, urejata etična vprašanja in standarde dela slovenskih muzejev.**

**Etičnost.**

Delo muzejev temelji na etičnih načelih muzejske stroke. Etičnost in poštenost sta ključni za odnose z občinstvi, partnerji ter zaposlenimi in do okolja.

**Strokovnost.**

Delo muzejev je strokovno in temelji na zaposlovanju ustrezno izobraženih sodelavcev ter upoštevanju strokovnih standardov, postopkov in načel. S strokovnostjo zagotavljajo verodostojnost informacij in kakovostne muzejske storitve.

**Spoštovanje raznolikosti.**

Slovenski muzeji z enakopravnim obravnavanjem in solidarnostjo do zaposlenih, sodelavcev in občinstev skrbijo za vključujoče okolje, raznolikost in medsebojno spoštovanje.

**Odprtost**.

Slovenski muzeji so odprti za učenje, rast in izzive. Njihovo delo temelji na medsebojnem zaupanju. Z odprto in spoštljivo komunikacijo gradijo dobre odnose in medsebojno povezanost.

**Ustvarjalnost.**

Zaposleni v muzejih z ustvarjalnostjo rešujejo izzive, razvijajo ideje, se učijo drug od drugega ter se aktivno povezujejo znotraj in širše od muzejskega sektorja.

### Vizija

Slovenski muzeji so odprte, demokratične, dinamične in med sabo dobro povezane ustanove. V namensko oblikovanih, privlačnih, funkcionalnih in sodobno opremljenih prostorih skrbijo za ohranjanje in valorizacijo muzejskih zbirk ter si prizadevajo za pridobivanje gradiva, znanja, tehnologij in ustvarjalnosti. So točke učenja, navdiha in sprostitve za različne deležnike. S svojimi programi prispevajo k razvoju družbe, gospodarstva in odgovornega odnosa do okolja.

### Ključne strateške usmeritve

* + 1. **Krepitev vloge muzejev kot nosilcev in soustvarjalcev trajnostne prihodnosti**
		2. **Celovito upravljanje za izboljšanje fizične in digitalne dostopnosti muzejskih zbirk**
		3. **Krepitev strokovnega razvoja zaposlenih za izvajanje sodobnih programov**
		4. **Sistemska posodobitev državne javne službe muzejev**
		5. **Sodobne stavbe in oprema za poglobljeno in celovito izkušnjo dediščine**
		6. **Muzejska mreža kot podpora mednarodni kulturni izmenjavi in raziskovanju**

###

#### Krepitev vloge muzejev kot nosilcev in soustvarjalcev trajnostne prihodnosti

|  |  |  |
| --- | --- | --- |
| 1.1 | Sodelovanje muzejev z ustanovitelji in lokalnimi skupnostmi ter povezovanje z organizacijami s področja okolja, izobraževanja, znanosti in gospodarstva | 2028 |
| 1.2 | Smernice, standardi in znak trajnosti za zmanjšanje ogljičnega odtisa in odgovorno ravnanje muzejev do okolja | 2028 |
| 1.3 | Izpostavljanje razstav in dogodkov ozaveščanja o vprašanjih trajnostnega razvoja in prihodnosti na podlagi dediščine in spomina | 2028 |
| 1.4 | Sistemski razvoj in promocija muzejskih pedagoških programov in muzejev kot okolij specializiranega in kompleksnega učenja | 2028 |
| 1.5 | Muzeji kot bolj dinamična prizorišča participativnega soustvarjanja kulturnih in skupnostnih programov | 2028 |

S sistemskim sodelovanjem in medsektorskimi povezavami so muzeji ključni partnerji pri oblikovanju trajnostne prihodnosti. Prevzemajo aktivno vlogo pri oblikovanju trajnostne prihodnosti in s svojimi programi prispevajo k reševanju izzivov, povezanih z okoljem, skupnostmi, izobraževanjem, znanostjo in raziskovanjem, gospodarstvom ter družbeno-kulturnimi vprašanji.

Trajnostni razvoj muzejev temelji na okrepljenem sodelovanju z ustanovitelji, lokalnimi skupnostmi, ustvarjalci, obiskovalci in partnerji pri izdelavi strategij in načrtovanju programov. S sodelovanjem omogočajo boljše razumevanje potreb in prioritet družbe glede trajnostnega razvoja ter usklajevanje strategij za doseganje skupnih ciljev. So pomembni partnerji pri oblikovanju lokalnih in nacionalnih politik.

Muzeji se zavedajo svojega vpliva na okolje in svoje odgovornosti ter uvajajo do okolja bolj prijazne prakse dela in poslovanja. Muzeji sledijo načelom zmanjševanja ogljičnega odtisa in odgovornega ravnanja z okoljem. Prizadevajo si za vzpostavitev do okolja prijaznih praks pri lastnem poslovanju in spodbujajo ozaveščanje o pomembnosti trajnostnega delovanja med občinstvom.

Z muzejskimi pedagoškimi programi so muzeji pomembna učna okolja, v katerih se posamezniki in skupine učijo o trajnostnem razvoju, ekologiji, družbenih vprašanjih ter pomenu ohranjanja kulturne dediščine, skupnega spomina in varovanja okolja za prihodnost. S svojimi dejavnostmi spodbujajo družbeno odgovorno razmišljanje in delovanje pri obiskovalcih ter v širši javnosti. Krepi se podpora pedagoškim dejavnostim, ki se povezujejo z vzgojno-izobraževalnimi zavodi in z nacionalno platformo kulturno-umetnostne vzgoje (KUV).

Muzeji so prostori skupnosti. Ponujajo prostor za sodelovanje in združevanje ustvarjalcev, skupnostnih in nevladnih organizacij ter gospodarskih subjektov. S sodelovanjem se vzpostavljata intenzivnejša komunikacija in razumevanje med nevladnimi organizacijami in muzeji, kar omogoča muzejem ustvarjanje vsebin in programov, ki odražajo potrebe in interese različnih skupnosti, ter spodbuja sodelovanje in pripadnost prebivalcev.

#### Celovito upravljanje za izboljšanje fizične in digitalne dostopnosti muzejskih zbirk

|  |  |  |
| --- | --- | --- |
| 2.1 | Vzpostavitev nacionalnega registra in digitalne platforme za premično kulturno dediščino in enotnih pravil za upravljanje zbirk | 2026 |
| 2.2 | Digitalna platforma za skupno načrtovanje in povezovanje programov in zbirk na državni ravni | 2026 |
| 2.3 | Enotna programska oprema za inventarizacijo in predstavitev zbirk in programov muzejev | 2028 |
| 2.4 | Sistemsko varovanje in hramba podatkov za celovito zagotavljanje pogojev za digitalizacijo in upravljanje digitalnih vsebin | 2028 |

Celovito upravljanje in zagotavljanje dostopnosti muzejev, zbirk in digitalnih vsebin za vse, predvsem tudi za ranljive skupine, zahtevata povezano trajnostno strateško načrtovanje med muzeji ter vzpostavitev ustrezne skupne infrastrukture. Pri tem je bistvena vzpostavitev tesnega sodelovanja med muzeji, Ministrstvom za kulturo, drugimi vladnimi organi, strokovnimi organizacijami in deležniki.

Vzpostavitev nacionalnega registra premične kulturne dediščine omogoča centralizirano upravljanje in dokumentiranje muzejskih zbirk na ravni celotne države. Vzpostavlja boljši nadzor, olajšuje sledljivost in zaščito premične kulturne dediščine ter omogoča boljše usklajevanje med muzeji.

Digitalni register bo verodostojna baza znanja, ki bo omogočala, da bodo vanjo svoje vedenje prispevali tudi posamezniki in skupnosti.

Vzpostavitev enotnih pravil za upravljanje zbirk zagotavlja doslednost in kakovost pri delu z zbirkami v muzejih. Muzeji bodo oblikovali temeljne skupne podlage za dokumentiranje, inventarizacijo, varovanje, hrambo, izposojo in restitucijo premične kulturne dediščine.

Muzeji so odgovorni, da čim več ljudem omogočijo dostop in interakcijo s predmeti v svojih zbirkah. Da bi omogočili aktivno uporabo čim večjega dela zbirk, uporabljajo razpoložljive tehnologije za virtualni dostop do zbirk za učenje, študij in raziskovanje. Ob zagotovljeni enotni programski opremi skupaj razvijajo in vzdržujejo nacionalno digitalno platformo, ki omogoča enotno inventarizacijo ter predstavitev zbirk in informacij o programih muzejev na enem mestu. Platforma vključuje digitalizirane arhive arheoloških najdišč. S tem muzeji zagotavljajo lahek dostop do informacij za ranljive skupine, raznolika občinstva, raziskovalce in najširšo javnost. Hkrati platforma omogoča povezovanje in izmenjavo podatkov med muzeji in predstavitev v mednarodnem prostoru.

Za neovirano širjenje in transparentno upravljanje digitalnih vsebin se v aktivnem dialogu s pristojnimi organizacijami ureja področje avtorskih pravic, ki vpliva na dostopnost digitalnih zbirk.

Ključna za dolgoročno ohranjanje digitalnih vsebin je vzpostavitev sistemov za varovanje in trajno hrambo digitalnih podatkov. Za muzeje je treba zagotoviti ustrezne tehnološke in infrastrukturne rešitve ter upoštevati varnostne standarde in smernice za varno hrambo podatkov.

Digitalne zbirke slovenskih muzejev se vključujejo v infrastrukturo in povezujejo z digitalnimi zbirkami in projekti s tega področja na evropski ravni.

####  Krepitev strokovnega razvoja zaposlenih za izvajanje sodobnih programov

|  |  |  |
| --- | --- | --- |
| 3.1 | Vzpostavitev stalnega večnivojskega lokalnega in mednarodnega programa izobraževanj, prenosa znanj in kompetenc za muzejske delavce | 2024 |
| 3.2 | Vzpostavitev transparentnih in etičnih pogojev dela za zunanje sodelavce | 2028 |
| 3.3 | Posodobitev strokovnih izpitov za kustose in oblikovanje programa obveznega izobraževanja za vodstvene muzejske delavce | 2025 |
| 3.4 | Vzpostavitev novih študijskih programov za strokovne muzejske delavce v sodelovanju z univerzami | 2027 |
| 3.5 | Smernice za posodobitev kadrovskih načrtov v muzejih z novimi delovnimi mesti, ki jih zahteva sodoben razvoj muzejev | 2028 |
| 3.6 | Krepitev temeljnih raziskav kot podlage za celovito interpretacijo zbirk za obiskovalce | 2028 |

Za sodoben razvoj muzejev v Sloveniji je bistveno zagotavljanje strokovnega razvoja vodstev, muzejskih delavcev in kolektivov. Narašča pomen interdisciplinarnega izobraževanja, tako na področju vseživljenjskega učenja kot tudi v okviru študijskih smeri, ki so pomembne za razvoj muzejev. Deležniki v sektorju muzejev s finančnimi sredstvi, mentorstvi, mednarodnimi izmenjavami in povezovanjem med ustanovami podpirajo in spodbujajo stalen strokovni razvoj v muzejski stroki.

Muzejske strokovne organizacije skupaj z Ministrstvom za kulturo redno izvajajo izobraževalne programe in programe izmenjave kompetenc na več ravneh. Z organizacijo seminarjev, delavnic, konferenc, simpozijev in mednarodnih srečanj muzejske delavce spoznavajo z najnovejšimi trendi, praksami in raziskavami na področju muzejskih strok, omogočajo izmenjavo izkušenj in znanj in uvajanje novih praks. Skupaj oblikujejo program obveznega izobraževanja za muzejske vodstvene kadre, ki vključuje pridobivanje znanj in veščin za učinkovito vodenje in upravljanje muzejev, digitalizacijo, financiranje, marketing, komunikacijo, razvoj občinstev ter druge pomembne vidike vodenja muzejskih ustanov.

Z namenom, odzvati se na sodobne izzive ter vključiti sodobne zahteve in standarde muzejske stroke, se posodobijo strokovni izpiti za kustose. Posodobitev strokovnih izpitov vključuje poudarek na digitalizaciji, sodobnih pristopih k raziskovanju in interpretaciji kulturne dediščine, veččutnemu predstavljanju vsebin, oblikovanju razstav, komunikaciji z obiskovalci ter upravljanju zbirk.

Muzejske strokovne organizacije in ministrstvo si bodo v sodelovanju z univerzami prizadevali za vzpostavitev samostojnega študijskega programa muzeologije na drugi stopnji za prihodnje muzejske strokovnjake. Študijski program bo omogočil pridobivanje specializiranih znanj in kompetenc, ki so ključne za varstvo kulturne dediščine, digitalizacijo gradiva, poznavanje etičnih standardov dela in razvoj muzejskih programov. Posodabljanje kadrovskih načrtov v muzejih bo vključilo nova delovna mesta in usposabljanje obstoječega osebja za nove poklice, ki se odpirajo s sodobnim razvojem muzejskega sektorja: kustosov za digitalne vsebine, oblikovalcev izkušenj obiskovalcev, strokovnjakov za digitalno komunikacijo, skrbnikov digitalnih zbirk in drugih.

#### Sistemska posodobitev državne javne službe muzejev

| 4.1 | Posodobitev zakonodajnih okvirov in nova definicija javne službe za sodobno delovanje muzejev | 2024 |
| --- | --- | --- |
| 4.2 | Vzpostavitev sistema upravljavskih organov muzejev, ki bo zagotavljal strokovnost, transparentnost in odgovornost | 2025 |
| 4.3 | Vzpostavitev novih standardov dela in ravnanja s premično kulturno dediščino | 2025 |

Sistemska posodobitev državne javne službe muzejev zahteva celovit pristop ter sodelovanje med različnimi deležniki, ki obsega zakonodajne spremembe, posodobitev definicije javne službe, zagotavljanje stabilnega in zadostnega financiranja ter strokovnega in transparentnega upravljanja muzejev.

Ministrstvo za kulturo bo posodobilo razvid muzejev z vsemi javno dostopnimi podatki o muzejih ter zagotovilo njegovo maksimalno transparentnost in povezanost z drugimi registri in podatkovnimi bazami s področja kulturne dediščine.

Posodobljena definicija javne službe bo omogočila muzejem, da bodo delovali kot sodobne, vključujoče in družbeno odgovorne ustanove.

Ministrstvo za kulturo bo s stabilnim in zadostnim sofinanciranjem državnih in občinskih muzejev omogočilo izvajanje njihovih nalog na visoki ravni. Uvedba večletnih programov in finančnih načrtov bo omogočila muzejem večjo stabilnost in predvidljivost glede finančnih virov. S tem se omogočata boljše načrtovanje in izvajanje javne službe muzejev.

Za posodobitev v skladu s sodobnimi trendi in potrebami bodo uveljavljene nove zakonodajne rešitve, ki bodo zagotovile poenostavitev postopkov pri poslovanju muzejev, pospešile digitalizacijo in dostop do digitalnih zbirk, opredelile rabo digitalnih vsebin ter druge vidike, ki bodo omogočili sodobno delovanje muzejev.

S posodobitvijo zakonodaje bo vzpostavljen sodoben sistem upravljavskih organov muzejev, ki bo zagotavljal strokovnost, transparentnost, odgovornost ter jasne smernice za imenovanje članov organov. Organi muzejev bodo vključevali predstavnike zaposlenih muzejskih delavcev, strokovnih organizacij, civilne družbe in odločevalcev.

Muzejske strokovne organizacije bodo v sodelovanju z Ministrstvom za kulturo vzpostavile nove standarde in smernice za ravnanje s premično kulturno dediščino, ki vključujejo delovna mesta ter ohranjanje, restavriranje, predstavljanje, raziskovanje in trajnostno upravljanje dediščine.

#### Sodobne stavbe in oprema za poglobljeno in celovito izkušnjo dediščine

| 5.1 | Večletni načrt investicij s ciljnimi razpisi za investicije v muzejske stavbe | 2024 |
| --- | --- | --- |
| 5.2 | Izdelava strokovnih smernic s trajnostnimi standardi za projektiranje, gradnjo in prenove muzejskih stavb | 2024 |
| 5.3 | Gradnja in ureditev skupnih depojev po regijah | 2028 |

Ministrstvo za kulturo bo izdelalo večletni načrt investicij v prenovo in novogradnje muzejskih stavb, ki bo omogočil dolgoročno načrtovanje in kontinuirano izboljševanje muzejske infrastrukture. To bo omogočilo muzejem strateško odločanje o investicijah, izboljšavah prostorskih zmogljivosti in posodabljanju opreme v skladu z njihovimi potrebami. Investicije bodo temeljile na prepoznavanju potreb muzejev, upoštevanju dolgoročne finančne vzdržnosti investicij in zagotavljanju vrhunske arhitekturne kakovosti. To vključuje oceno zmogljivosti, pomanjkljivosti in omejitev obstoječih prostorov ter načrtovanje prostorov, ki bodo omogočili potrebne sodobne muzejske dejavnosti. Pri tem bodo posebej skrbno obravnavani muzeji, ki ne razpolagajo z lastnimi prostori, temveč jih najemajo.

Vzpostavljen bo sistem rednih preventivnih pregledov in vzdrževanja muzejskih stavb ter preventivnega konservatorstva na muzejskih stavbah, ki so nepremična kulturna dediščina.

Izdelava strokovnih smernic za projektiranje muzejev in muzejskih prostorov bo zagotovila sodobne strokovne standarde in kakovost pri načrtovanju muzejskih stavb in njihove opreme. Prav tako bo zagotovila dostopnost stavb in prostorov za gibalno ovirane. Smernice bodo zagotovile doslednost in strokovnost pri projektiranju prostorov za obiskovalce in delovnih prostorov ter omogočile optimalno opremljenost slovenskih muzejev za njihove dejavnosti.

Pri gradnjah, prenovah in novi opremi muzejskih stavb bodo upoštevani trajnostni standardi. To vključuje uporabo do okolja prijaznih materialov, energetsko učinkovite rešitve, obnovljive vire energije, upravljanje odpadkov in vode ter druge ukrepe za zmanjšanje okoljskega vpliva. Trajnostne gradnje, prenove in oprema muzejskih stavb so pomemben del vzpostavljanja trajnostnih praks v muzejskem sektorju.

Sodobne stavbe in oprema muzejev bodo obiskovalcem omogočile boljšo izkušnjo ter povečale njihovo privlačnost in prepoznavnost. Sodobna arhitektura bo zagotovila funkcionalne razstavne, depojske in delovne prostore, prilagojene muzejskim potrebam, ki bodo omogočali vključevanje interaktivnih razstavnih tehnologij, multimedijskih instalacij, virtualne resničnosti in druge inovativne načine predstavitve zbirk za poglobljeno doživljanje dediščine.

Gradnja skupnih regionalnih depojev za državne in občinske muzeje bo omogočila boljše upravljanje, varovanje in hranjenje premične kulturne dediščine, ki presega zmogljivosti posameznih muzejev. To bo omogočilo optimizacijo prostorskih virov, delitev stroškov in izmenjavo znanj ter povečalo dostopnost zbirk za obiskovalce in raziskovalce in medinstitucionalno izmenjavo.

#### Muzejska mreža kot podpora mednarodni kulturni izmenjavi in raziskovanju

| 6.1 | Podpora sodelovanju muzejev v mednarodnih organizacijah in projektih | 2028 |
| --- | --- | --- |
| 6.2 | Skupna platforma za mednarodno promocijo slovenskih muzejskih zbirk | 2026 |
| 6.3 | Vključevanje muzejev v turistično ponudbo Slovenije | 2028 |

Muzeji so pomembna podporna infrastruktura za mednarodno kulturno izmenjavo in sodelovanje znotraj Evrope in širše. Intenzivno sodelovanje v mednarodnih projektih, partnerstvih, programih in organizacijah, kot so Mednarodni muzejski svet ICOM, Mreža evropskih muzejskih organizacij NEMO, Interpret Europe, Evropsko združenje organizacij konservatorjev-restavratorjev E. C. C. O., Združenje mreže Europea in drugih, je zelo pomembno za izmenjavo strokovnjakov, pridobivanje novih znanj, spremljanje mednarodnih trendov v muzejskem sektorju ter krepitev mednarodne prepoznavnosti, povezanosti in ugleda slovenskega muzejskega sektorja.

V mednarodnih povezavah je za slovenske muzeje ključna Evropa, naša skupna celina, na kateri so se skozi stoletja prepletali človeški odnosi in tvorili skupni spomini, h katerim so pripomogli tudi ljudje, ki živijo na območju današnje Republike Slovenije. Ministrstvo za kulturo bo zagotovilo finančne spodbude in podporo pri pripravi projektnih vlog, vodenju in sodelovanju pri projektih, ki se financirajo iz evropskih programov, kot so Ustvarjalna Evropa, Erasmus+, Obzorje Evropa (2021−2027) in drugi. Slovenske muzejske in dediščinske organizacije s sodelovanjem in vključevanjem v projekte aktivno sooblikujejo evropske raziskovalne strategije na področju dediščine.

Ministrstvo za kulturo bo podpiralo evropsko in mednarodno povezovanje muzejev ter jim bo pri tem ponujalo maksimalno podporo in pomoč. Muzeji so pomembni soustvarjalci vsebin in upravljavci mednarodno prepoznane dediščine, kot so Unescova svetovna dediščina in nesnovna kulturna dediščina, Kulturne poti Sveta Evrope in Znak evropske dediščine.

Muzejske strokovne organizacije v sodelovanju z informacijskimi točkami aktivno obveščajo svoje člane o razpoložljivih mednarodnih programih, razpisih in možnostih financiranja ter organizirajo usposabljanja in delavnice za muzejske delavce, ki želijo pridobiti veščine in znanje za uspešno vodenje in sodelovanje v mednarodnih projektih.

Nacionalna digitalna platforma bo z enotnim registrom premične kulturne dediščine in drugimi vsebinami omogočila tudi mednarodno promocijo slovenskih muzejskih zbirk in dostop do slovenske kulturne dediščine za širšo mednarodno javnost. Skupna platforma bo prispevala k povečanju prepoznavnosti in dostopnosti slovenskih muzejskih zbirk ter spodbudila mednarodno zanimanje za slovensko kulturno dediščino.

Aktivno vključevanje muzejev v turistično ponudbo Slovenije spodbuja obiskovalce k spoznavanju kulturne dediščine države in obiskovanju muzejev ter njihovih zbirk. Muzeji bodo postali pomemben del turistične izkušnje s sodelovanjem z lokalnimi turističnimi organizacijami, promocijo kulturnega turizma ter z aktivnim vključevanjem v oblikovanje turističnih paketov in poti, ki bodo vključevale muzeje in kulturno dediščino.

### Mednarodna vpetost slovenskih muzejev

Slovenski muzejski delavci v mednarodnem prostoru so zavezani k valorizaciji in promociji slovenske kulturne dediščine in umetnosti. Njihovo poslanstvo je, da predstavljajo dobre prakse in svoje inovativne rešitve v tujini. Udeležujejo se pomembnih sejmov in bienalov. Pri tem sodelujejo z Ministrstvom za zunanje in evropske zadeve, drugimi ministrstvi, slovenskimi veleposlaništvi in organizacijami, ki spodbujajo promocijo slovenske kulture v tujini.

Aktivno se udeležujejo različnih forumov, na katerih se srečujejo s tujimi strokovnjaki, seznanjajo z novimi muzejskimi smernicami in znanji, ki jih kot dobre prakse dela smiselno vključujejo v svoje delo, izmenjujejo razstavne projekte ter se povezujejo prek EU in drugih mednarodnih razpisov v skupne projekte. Delujejo v mednarodnih organizacijah. Osrednje mesto v mednarodnem sodelovanju ima Društvo ICOM – Mednarodni muzejski svet – Slovenski odbor, ki je vezni člen z mednarodnim odborom ICOM s sedežem v Parizu.

ICOM je edina globalna organizacija, ki povezuje in spodbuja sodelovanje med muzeji in muzejskimi strokovnjaki po vsem svetu. Danes ima več kot 45.000 članov v 138 državah, kar omogoča kakovosten strokovni razvoj, izobraževanje in sodelovanje širše muzejske skupnosti. Pri svojem delu se ICOM povezuje z globalnimi organizacijami, kot so Združeni narodi, UNESCO, ICOMOS, in drugimi. Slovenski muzealci so aktivni člani ICOM-ovih organov in posameznih strokovnih teles, promovirajo ICOM-ovo definicijo muzejev ter vključujejo strateške cilje ICOM-a za obdobje 2022‒2028 v delo slovenskih ustanov:

* zagovarjajo ključno vlogo muzejev pri ustvarjanju mirne, demokratične, zdrave in trajnostno naravnane skupnosti,
* prizadevajo si za krepitev in prepoznavnost družbene vloge muzejev,
* spodbujajo raznolikost, vključevanje in enakost,
* prizadevajo si za dekolonizacijo,
* spodbujajo varovanje okolja ter
* pomagajo muzejem v času hitrih sprememb načrtovati sodobno upravljanje, komunikacijo, digitalno prihodnost, trajnostno delovanje, sodobne načine vodenja in dekolonizacijo.

Hkrati slovenski muzealci aktivno delujejo tudi v drugih mednarodnih organizacijah, kot so European Museum Forum, NEMO, Collection Mobility, World Association of Museum Organisations, Europeana, Europa Nostra, Interpret Europe, EUROCLIO, Svet Europe, in drugih.

### Izvedba strategije

Nacionalna strategija za muzeje je zasnovana tako, da bi vsem institucijam in organizacijam v slovenskem muzejskem sektorju ponudila možnost odigrati svojo vlogo pri razvoju na tem področju. Upošteva, da se institucije razlikujejo glede na ustanovitelja in torej delijo na državne in občinske javne zavode ter glede na zbiralne politike posameznih muzejev. Upošteva, da gre pretežno za majhne institucije, med katerimi številne upravljajo več lokacij. V mnogih primerih so to stavbe, ki so same po sebi kulturni spomeniki ali so kot spominske hiše posvečene znanim osebnostim iz slovenske zgodovine. S strategijo se odpirajo nove možnosti za tesnejše in učinkovitejše usklajevanje področja tako z drugimi področji kulture kot s področji izobraževanja, znanosti, okolja, turizma in gospodarstva.

Strategija upošteva pestrost obstoječega sistema in omogoča institucijam, da se v svojih strategijah oprejo na nacionalno vizijo razvoja ter v skladu z njo prilagodijo svoje cilje in ambicije. Ob upoštevanju dinamike sprememb na različnih področjih je strategija zasnovana kot prilagodljiv način ravnanj za dosego končnih ciljev in spodbujanje strokovnih prizadevanj ter ambicij. Izvajanje strategije je zamišljeno kot povezan niz usklajevanj, vlaganj, spremljanja in vrednotenja rezultatov ter priprave novih usmeritev za razvoj sektorja.

* **Izvedbeni načrt:** Strateške usmeritve Nacionalne strategije za muzeje in galerije se bodo uresničevale udejanjale na podlagi akcijskega načrta Resolucije o nacionalnem programu za kulturo 2024–2031. Akcijski načrt se bo osredotočil na celostno ohranjanje in promocijo vseh oblik kulturne dediščine ter povezal kulturne politike z drugimi resorji. S tem se bodo okrepile sinergije med kulturnim sektorjem, izobraževanjem in turizmom. Tako bomo zagotovili, da muzeji ne bodo le varuhi dediščine, temveč bodo aktivno prispevali k njeni sodobni uporabi in razumevanju, skladno z nacionalnimi cilji in potrebami lokalnih skupnosti.
* **Uvedba deležnikov v izvajanje strategije:** Za uspešno izvedbo strategije bodo izvedene dejavnosti, s katerimi se bodo muzeji, strokovne organizacije, službe Ministrstva za kulturo in občin uvedli v izvedbo. V procesu uvajanja v izvajanje strategije bodo deležniki prevzeli svoje vloge in izvedbo ukrepov, za katere bodo pristojni. Dogovorili se bodo o medsebojnem usklajevanju.
* **Priprava zakonodajne reforme na področju kulturne dediščine:** Strategija poudarja potrebo po posodobitvi sistema, v katerem delujejo muzeji. To vključuje reformo zakonodaje, ki ureja področje kulturne dediščine in obsega tudi delovanje muzejev.
* **Vzpostavitev programov izobraževanja in usposabljanja:** Strategija poudarja potrebo po sistemskem izobraževanju za vse poklice v muzejskem sektorju. Zato bo pomembno vzpostaviti programe izobraževanj in usposabljanj, ki bodo zagotovili strokovni razvoj zaposlenih ter pridobivanje novih znanj in veščin.
* **Izvedba programov ozaveščanja o kulturni dediščini, trajnostnem razvoju in okoljskih vprašanjih:** Muzeji imajo pomembno vlogo pri ozaveščanju javnosti o kulturni dediščini, trajnostnem razvoju, okoljskih vprašanjih in drugih družbenih temah. Zato bo v okviru strategije pomembno vzpostaviti postopek oblikovanja programov z razstavami in dogodki, ki bodo spodbujali dialog, razprave in izmenjavo mnenj ter prispevali k dvigu ozaveščenosti o vlogi kulturne dediščine pri spoprijemanju s podnebno in okoljsko krizo.

### Sodelujoči pri pripravi

Priprava Nacionalne strategije za muzeje in galerije ne bi bila mogoča brez sodelovanja muzejskih strokovnih organizacij, organov, služb in posameznikov, to so:

**Skupnost muzejev Slovenije**

**ICOM Slovenija**

**Slovensko muzejsko društvo**

**Delovna skupina za muzejsko politiko**

Matevž Čelik Vidmar, državni sekretar na Ministrstvu za kulturo, vodja delovne skupine

Špela Spanžel, generalna direktorica Direktorata za kulturno dediščino, Ministrstvo za kulturo

Tjaša Pureber, generalna direktorica Direktorata za razvoj kulturnih politik, Ministrstvo za kulturo

Jana Babšek, direktorica Tržiškega muzeja, predsednica ICOM Slovenija

Alenka Černelič Krošelj, direktorica Posavskega muzeja Brežice, predsednica Skupnosti muzejev Slovenije

Breda Kolar Sluga, kustosinja v Umetnostni galeriji Maribor

ddr. Mateja Kos, direktorica Narodnega muzeja Slovenije

dr. Tonček Kregar, direktor Muzeja novejše zgodovine Celje

Irena Marušič, kustosinja v Tehniškem muzeju Slovenije

Goran Milovanović, direktor Galerije Božidar Jakac

Miha Mlinar, kustos arheolog v Tolminskem muzeju

dr. Bojana Rogelj Škafar, kustosinja v Slovenskem etnografskem muzeju

Maja Vardjan, direktorica Muzeja za arhitekturo in oblikovanje

**Ministrstvo za kulturo, Direktorat za kulturno dediščino**

mag. Marija Brus

Irena Lačen Benedičič

**Zunanje strokovne sodelavke**

Taja Vovk van Gaal, ustanovna direktorica, Hiša evropske zgodovine, Bruselj

dr. Neža Čebron Lipovec, Fakulteta za humanistične študije Univerze na Primorskem

Zdenka Badovinac, nekdanja direktorica, Moderna galerija in Muzej sodobne umetnosti Zagreb

1. Slovenski prevod definicije je slovenski odbor ICOM sprejel na letnem srečanju oktobra 2022. [↑](#footnote-ref-1)